“Hy het die sewende dag as gereelde rusdag geheilig, want op daardie dag het Hy gerus na al die skeppingswerk wat Hy gedoen het.” Gen. 2:3
Daar word gereeld ’n groot bohaai gemaak oor die enorme salarisse wat sommige bestuurders en hoofde van organisasies en besighede verdien, maar wat gewoonlik ook nie in ag geneem word nie, is dat daar tesame met die salaris, ’n hoë verwagting gepaard gaan. Dus is dit nie ongewoon vir top uitvoerende bestuurders om 60 en meer werksure per week te hê nie.
In ’n tydperk, nie te lank terug nie, was dit jou rol in die gemeenskap, familie en gesin tesame met jou taal, kultuur, godsdiens en geslag wat jou as mens gedefinieer het. Dié opvatting het in ons moderne tyd ’n wesenlike verandering ondergaan. Prof. Danie Goosen skryf hieroor in sy boek Oor Gemeenskap en Plek: “Vanweë die invloed van die individualistiese opvatting oor die mens word toenemend geglo dat individue self kan besluit tot watter gemeenskap, kultuur, tradisie of godsdiens hulle wil behoort. Gemeenskap word dus toenemend as ’n funksie van die individu en sy keusevryheid verstaan.”
Jesus van Nasaret het op ’n keer saam met sy dissipels deur ’n koringland geloop en omdat sy dissipels honger was, het hulle begin om koringare te pluk en die korrels uit te vryf om te eet. ’n Paar Fariseërs was hewig ontsteld hieroor omrede dit op ’n Sabbat gebeur het, en omdat Jesus, wat homself as die groot leermeester van die Jode voorgedoen het, dié “oortreding” van hulle wette goedgekeur het. Jesus antwoord egter hierop deur te sê: “Die Seun van die mens is Here oor die Sabbat.” Jesus sê dus vir hulle, “Ek is die Here van rus” en hier kry ons ook reeds ’n leidraad oor die plek oftewel persoon waar ware rus gevind kan word.
Die skeppingsverhaal vertel vir ons dat God op die sewende dag as’t ware teruggestaan het van sy skeppingswerk en daarna gekyk en gesê het dat dit alles “baie” goed was en toe het Hy gerus. Ons weet egter dat die Bybel ook vir ons leer dat Hy ’n almagtige God is wat nie rus nodig het nie en daarom kan ons ook weet dat die rus waarvan hier gepraat word ’n ander tipe rus is.